Rīgā, 2022.gada 30.martā

Jūrmalas Pumpuru vidusskolas vecākiem

Cienījamie vecāki!

Paldies Jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Jūrmalas Pumpuru vidusskola ir akreditējama uz 6 gadiem, kas norāda, ka izglītības iestāde strādā atbilstoši tiesību aktos noteiktajām prasībām.
2. Jūrmalas Pumpuru vidusskolas īstenotās izglītības programmas (*Pamatizglītības programma, Vispārējās vidējās izglītības matemātikas, dabaszinību un tehnikas virziena izglītības programma,* *Vispārējās vidējās izglītības profesionāli orientētā virziena programma*, *Vispārējās vidējās izglītības vispārizglītojošā virziena programma* un *Vispārējās vidējās izglītības programma*) ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim.
3. Skolas direktores Ausmas Bruņenieces profesionālā darbība pamatā tiek novērtēta labi, tādējādi atzīstot, ka direktore savu darbu veic atbilstoši tiesību aktos noteiktajām prasībām, kā arī to, ka nākamajos gados ir jāturpina savs darbs pārmaiņu ieviešanai izglītības iestādē.
4. Jūrmalas Pumpuru vidusskolas stiprās puses ir iestādes kolektīva pozitīvais mikroklimats un mērķtiecīgais darbs pie vienotas izpratnes veidošanas par vienlīdzības un iekļaujošas izglītības jautājumiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas direktori, direktora vietniekiem, pedagogiem, metodisko jomu vadītājiem, pedagogu sadarbības grupu koordinatoriem, pašvaldības pārstāvi, izglītības iestādes padomes un vecāku pārstāvjiem, atbalsta personālu un skolēnu pašpārvaldes pārstāvjiem.
2. 10 mācību priekšmetu stundu vērošana (attālināti).
3. Situāciju analīzes (attālināti) ar izglītības iestādes vadītāju, pedagogiem un atbalsta personālu par izglītības iestādes aktuālās darbības jautājumiem.
4. Skolas (virtuāla) apskate kopā ar skolas direktori.
5. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība).
6. Attālināto mācību izpēte.
7. Tīmekļvietnes http://pumpuri.lv/lv/ informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sadarbības un atbalsta sistēmas veidošanu darbā ar vecākiem, skolas pašvērtēšanas un attīstības plānošanas procesa pilnveidi, kā arī kvantitatīvi un kvalitatīvi sasniedzamo rezultātu definēšanu attiecībā uz skolas izglītības programmu īstenošanu!

Novēlu Jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Ilona Eiduka